Dís waarom ligte in die vliegtuig afgeskakel wordArgieffoto (Foto: Unsplash, Pixabay) ŉ Vlieënier het bekend gemaak waarom die ligte in ŉ vliegtuig altyd afgeskakel word wanneer die vliegtuig opstyg of land. Patrick Smith, outeur van die boek Cockpit Confidential, het verduidelik die ligte word afgeskakel as ŉ veiligheidsmaatreël indien daar ŉ ongeluk is. “Om die ligte af te skakel, help mens se oë om solank aan die donkerte gewoond te raak,” het hy aan The Telegraph gesê. “Dit is ŉ voorsorgmaatreël sodat jy nie skielik verblind word wanneer iets gebeur en die elektrisiteit word afgeskakel nie.” Volgens Smith maak dit ook die beligting in die paadjie en ander tekens duideliker en help passasiers om ŉ “basiese sin van oriëntering” te behou. Dit neem ongeveer 10 minute vir mens se oë om gewoond te raak aan donkerte, so waardevolle tyd word gespaar in ŉ noodgeval. Chris Cook, nog ŉ vlieënier, het ook bevestig die ligte word afgeskakel om mens se oë te help om aan te pas. “Verbeel jouself jy is in ŉ onbekende helder kamer, vol hindernisse, en wanneer iemand die ligte afskakel, moet jy vinnig die uitgang vind,” het hy in Februarie aan The Sun gesê.